‘Inspirasiekos met SARIE’ se kruieresepte (episode 6) | SARIE
‘Inspirasiekos met SARIE’ se kruieresepte (episode 6)	deur SARIE.com-span
In dié week se episode van Inspirasiekos met SARIE op via (DStv-kanaal 147) gaan oes Herman kruie. By Allée Bleue buite Franschhoek groei Lario Moolman van SA se beste kruie. Hierdie geurvolle stukkies plant het gesorg vir genoeg inspirasie om hoender te rooster, brood te bak en ’n anderste nagereg te maak.
Hier deel hy die resepte én Whirlpool deel ook ’n lekker resep vir basiliepesto en pasta.
Herman se oondgebraaide Argentynse kruiehoender
Die Argentyne maak ’n kruiesous wat hulle chimichurri noem – ’n mengsel van kruie met brandrissie en olyfolie. Dié produk is deesdae ook op ons winkelrakke.
2 uie, in kwarte gesny
4 wortels, in ringe gesny
hand vol harde kruie (roosmaryn, tiemie, origanum)
1 x 250 ml-bottel chimichurrisous – kyk by pesto-rak
Verhit oond tot 200 °C. Plaas uie, wortels, witwyn, kruie en hoenderaftreksel in oondroosterpan. Sit hoenders bo-op, smeer chimichurri oor en strooi knoffel oor. Geur goed met sout en peper.
Bedek pan met foelie en rooster vir 30 minute. Rooster oop vir nog 20-25 minute of tot goudbruin en gaar. Sit voor met pansous en groente van jou keuse.
Herman se pesto-brood
genoeg vir 1 brood
koekmeel vir uitrol
500 g-sakkie winkeldeeg
125 ml basiliepesto
Verhit die oond tot 180 °C. Sprinkel koekmeel op werkvlak en rol deeg uit tot sowat 3 mm dik. Smeer pesto oor deeg en rol op in lang deegwors. Sny wors in 3 cm-skywe. Spuit ’n broodpan van 20 x 15 cm goed met kleefwerende kossproei. Plaas skywe regop in broodpan en laat rys op warm plek vir 20 minute. Bak vir 25-30 minute of tot goudbruin en gaar. Keer uit en sit louwarm voor.
Só maak Herman Switserse muesli
Die gereg is tradisioneel bekend as Bircher-muesli. Dis basies rou hawermout wat geweek word in vrugtesap en jogurt. Heerlik en baie gesond.
210 g gerolde hawermout
2 rooi pomelo’s, uitgedruk
250 ml lemoensap
80 ml heuning
500 ml ongegeurde volroom-jogurt
100 g pistasieneute, gekap
vars vrugte vir voorsit
Plaas hawermout in mengbak en voeg pomelosap en lemoensap by. Meng deur en laat staan vir 20 minute. Voeg heuning en kruie by en meng deur. Voeg jogurt by en meng goed. Skep in opdienbakkies. Sprinkel neute oor en sit voor met vars vrugte.
Vars basiliepesto en pasta
1/2 gekapte knoffelhuisie
3 groot hande vol vars basilieblare, gekap
1 hand vol dennepitte (pine nuts)
1 hand vol gerasperde parmesaankaas
Druk die knoffelhuisie fyn.
Pols die knoffel, basilieblare en dennepitte in ’n voedselverwerker tot fyn.
Gooi uit in ’n bakkie en voeg die kaas by. Voeg olyfolie by – net genoeg om die sous te bind.
Kook die pasta.
Sit voor met ekstra parmesaankaas.
Hou jou groente vir langer vars met die Whirlpool Supreme No Frost-yskas.
Kook met droëvrugte: Inspirasiekos met SARIE!
Sê net ja: Etienne, Chanelle en die groot vraag
Ons ry elke week die land plat op soek na interessante kosstories. Hierdie week kuier Herman op Montagu in die Klein-Karoo waar met droëvrugte geboer word. Op ons Inspirasie-spyskaart hierdie week: • Soort-van-lamstagine • Gortslaai • Gestoofde droëvrugte met sjokoladevla …